Clicks-direkteur bedankNonkululeko Gobodo (Foto: nkululekoleadership.co.za) Omtrent ’n week ná die rasseherrie oor Clicks se hare-advertensie het ’n direkteur van dié groep bedank. Volgens ’n verklaring uitgereik deur die Clicks-groep het Nonkululeko Gobodo Maandag met onmiddellike effek as nie-uitvoerende direkteur bedank. Die Clicks-groep sê in sy verklaring sy het “persoonlike redes” as besluit vir haar bedanking aangevoer. David Nurek, Clicks se voorsitter, het Gobodo bedank vir haar waardevolle insigte en bydrae wat sy in die raad en die oudit-en-risikokomitee die afgelope drie jaar gelewer het. “Ons wens haar voorspoed toe vir die toekoms,” sê Nurek. Soos vroeër berig het Clicks in die sop beland nadat hy ŉ TRESemmé-advertensie op sy webwerf geplaas het waarin na verskillende vroue se verskillende haarsoorte verwys word. In die advertensie word die byskrifte “frizzy & dull” en “dry & damaged” gebruik by die foto’s van swart vroue se natuurlike hare, terwyl die byskrifte “fine & flat” en “normal” by foto’s van wit vroue se hare gebruik word. ’n Rasseherrie het oor dié advertensie losgebars, gevolg deur protesaksies wat talle Clicks-winkels verlede week tot stilstand gebring het. Clicks het verlede Dinsdag aangekondig dat hy TRESemmé-haarprodukte van sy winkels se rakke gaan verwyder en eerder sy reeks plaaslike haarversorgingsprodukte gaan uitbrei. Alle werknemers wat verantwoordelik was vir die publisering van die advertensie is ook geskors.